Ritratt: Id-Dar tal-Providenza  Ilbieraħ Sr Maria Rosa Muscarella kienet eletta bħala s-Superjura Ġenerali tas-Sorijiet ta' Santa Ġovanna Antida Thouret li huma magħrufin aħjar bħala s-Sorijiet tal-Karità. L-elezzjoni saret waqt il-21 Kapitlu Ġenerali f'Ruma li jeleġġi l-Kunsill Ġenerali li jiggwida lill-Kongreazzjoni għall-ħames snin li ġejjin. Sr Muscarella kienet membru tal-Kunsill Ġenerali għal dawn l-aħħar ħames snin wara li serviet il-Kongragazzjoni għal 27 sena fl-Afrika. Hi se tkun assistita minn ħames sorijiet ukoll. Wara l-elezzjoni, is-sorijiet kollha minn 31 pajjiż li pparteċipaw fil-kongregazzjoni attendew għal udjenza privata mal-Papa Franġisku fil-Vatikan. Malta kienet irrapreżentata minn Sr Natalie Abela li hi d-Delegat tal-Provinċjali għal Malta. "Intom tgħallmu bis-servizz tagħkom" – Papa Franġisku Fl-indirizz tiegħu, il-Papa qal lis-sorijiet li minkejja li ma jgħallmux bil-kliem, huma jgħallmu bis-servizz tagħhom. Hu semma s-sorijiet li taw ħajjithom u semgħu lill-anzjani u lill-morda. Il-Papa qal li dan kollu jibni l-Knisja li tkompli fil-mixja tagħha fit-triq ta' Kristu u fit-triq tal-karità. L-ikona Biblika li akkumpanjat il-Kapitlu Ġenerali kienet 'Betanja', il-post tal-ħbiberija kkaratterizzat minn spirtu ta' akkoljenza u smigħ b'attenzjoni. Għaldaqstant il-Kongragazzjoni hija mitluba biex 'titlaq minn Betanja', bl-attenzjoni ta' Martha u s-smigħ ta' Marija. Is-sorijiet preżenti għall-Kapitlu Ġenerali kienu mistiedna biex jirriflettu fuq is-sitwazzjoni tad-dinja, lill-għajta ta' ommna l-art u l-fqir. Bħalissa hemm għaddej il-ftuħ tas-Sinodu tal-Isqfijiet dwar is-Sinodalità. Aqra aktar: Jum ta' riflessjoni lejlet il-bidu tal-mixja lejn is-Sinodu tal-Isqfijiet